钦定古今图书集成/明伦汇编/交谊典/第036卷 > 礼记 > 《宿象山下刘权家简澜上人》郭第
## 钦定古今图书集成/明伦汇编/交谊典/第036卷 > 礼记 > 《宿象山下刘权家简澜上人》郭第

我宿象山下，薜门潮一湾。为寻焦隐君，太山今又还。
田家恐漂麦，扰扰趋林间。白发一老翁，倚树遥相扳。
把臂一问之，颇觉开心颜。呼儿摘韭花，携筐弄潺湲。
粉蝶不妨雨，乱飞绕双鬟。土壁积檐溜，苔藓成斑斑。
浊酒无劝酬，满饮歌《南山》。心将平等观，身已离尘寰。
忽怀古祠下，老僧应闭关。明日渡江去，慈云相对间。

《梁任昉启》：“困无居止，浮寓亲游。”

唐岑参诗：“使君地主能相送，河尹天明坐莫辞。”
刘长卿诗：“恋此东道主，能令西上迟。”

《杜甫诗》：“清晨蒙菜把，常荷地主恩。”

《韩翃诗》：“吴郡陆机称地主，钱塘苏小是乡亲。”

元稹诗：“旅寓虽堪托，官僚自可凭。”

《左传昭公二十三年》：“叔孙婼如晋，晋人执之，馆诸箕。
吏人之与叔孙居于箕者，请其吠狗，弗与。及将归，杀
而与之食之。叔孙所馆者，虽一日必葺其墙屋，去之
如始至。”

《礼记·檀弓》孔子之卫，遇旧馆人之丧，入而哭之哀。出，
使子贡说骖而赙之。子贡曰：“‘于门人之丧，未有所说
骖。说骖于旧馆，无乃已重乎’？夫子曰：‘予乡者入而哭
之，遇于一哀而出涕。予恶夫涕之无从也，小子行之’！”
《史记孔子世家》：“孔子适卫，主于子路。妻兄颜浊邹家
居十月，去卫，将适陈，过匡，匡人闻之，以为鲁之阳虎。”
阳虎尝暴匡人，于是遂止孔子。孔子使从者为甯武
子，臣于卫，然后得去。去即过蒲，月馀，反乎卫，主蘧伯
玉家。居卫月馀，去卫过曹。是岁，鲁定公卒，孔子去曹
适宋适郑，至陈，主于司城。贞子家居陈三岁，去陈过
蒲，遂适卫。孔子不得用于卫，将西见赵简子，临河不
济，乃还息乎陬乡，作为《陬操》以哀之。而反乎卫，入主
蘧伯玉家。

《礼记·檀弓》：“孔子之丧，有自燕来观者，舍于子夏氏。子
夏曰：‘圣人之葬人，与人之葬圣人也，子何观焉’？”
《史记·范雎列传》：“雎既相秦，魏使须贾于秦，贾归，以告
魏齐，魏齐恐，亡走赵，匿平原君所。秦昭王闻魏齐在
平原君所，乃为书遗平原君曰：‘寡人愿与君为布衣
友，君幸过寡人’。平原君入秦见昭王，昭王谓平原君
曰：‘范君之仇在君之家，愿使人归取其头来，不然，吾
不出君于关’。”平原君曰：“贵而为友者，为贱也；富而为
交者，为贫也。夫魏齐者，胜之友也；在，固不出也，今又不在臣所。”昭王乃遗赵王书。赵孝成王发卒围平原
君家急，魏齐夜亡出，见赵相虞卿。虞卿解其相印，与
魏齐亡走大梁，欲因信陵君以走楚。信陵君畏秦，犹
豫未肯见魏。齐闻信陵君之初难见之，怒而自刭，卒
取其头予秦。

《后汉书张俭传》：“俭为东部督邮，时中常侍侯览所为
不轨，俭举劾其罪恶，览遏绝章表，不得通，由是结仇
览等。乡人朱并，素性佞邪，为俭所弃，并怀怨恚，遂上
书告俭与同郡二十四人为党，于是刊章讨捕。俭得
亡命，困迫遁走，望门投止，莫不重其名行，破家相容。
复流转东莱，止李笃家。外黄令毛钦操兵到门，笃引”
钦谓曰：“张俭知名天下，而亡非其罪，纵俭可得，宁忍
执之乎！”钦因起抚笃曰：“蘧伯玉耻独为君子，足下如
何自专仁义？”笃曰：“笃虽好义，明廷今日载其半矣。”钦
叹息而去。笃因缘送俭出塞，以故得免。其所经历，伏
重诛者以十数，宗亲并殄灭，郡县为之残破。

《孔融传》：“山阳张俭为中常侍侯览所怨，览为刊章，下
州郡，以名捕俭。俭与融兄褒有旧，亡抵于褒，不遇。时
融年十六，俭少之而不告。融见其有窘色，谓曰：‘兄虽
在外，吾独不能为君主邪’？因留舍之。后事泄，国相以
下密就掩捕，俭得脱走，遂并收褒融送狱，二人未知
所坐，融曰：‘保纳舍藏者融也，当坐之。褒曰：‘彼来求我，
非弟之过，请甘其罪’’。”吏问其母，母曰：“家事任长，妾当
其辜。”一门争死。诏书竟坐褒焉。

《三国魏志王修传》：“修游学南阳，止张奉舍。奉举家得
疾病，无相视者，修亲隐恤之，病愈乃去。”

《南史王镇恶传》：镇恶，北海剧人也。祖猛，仕苻坚，任兼
将相。父休为河东太守。镇恶年十三而苻氏败，寓食
渑池人李方家，方善遇之，谓方曰：“若遇英雄主，要取
万户侯，当厚相报。”方曰：“君丞相孙，人材如此，何患不
富贵？至时愿见用为本县令足矣。”

《宋书孔淳之传》：淳之性好山水，每有所游，必穷其幽
峻，或旬日忘归。尝游山，遇沙门释法崇，因留共止，遂
停三载。法崇叹曰：“缅想人外三十年矣，今乃倾盖于
兹，不觉老之将至也。”及淳之还反，不告以姓。

《北梦琐言》：唐孔拯侍郎作补遗，时朝回遇雨，不赍油
衣，乃避雨于坊叟之庑下，霶注愈甚。已过食时，民家
意其朝饥，延入厅事。俄有一叟乌帽纱巾而出，迎候
甚恭，因备酒馔，一一精珍，乃公侯家不若也。孔公惭
谢之，且借油衣，叟曰：“某寒不出，热不出，风不出，雨不
出，未尝置油衣，然已令铺上取去，可以供借也。”孔公
赏羡，不觉顿忘宦情。

李固言，生于凤翔庄墅，雅性长厚，未习参谒，始应进
士举，舍于亲表柳氏京第。诸柳昆仲，率多戏谑，以相
国不谙人事，俾习趋揖之仪。俟其磬折，密于乌巾上
帖文字云：“此处有屋僦赁。”相国不觉。及出，朝士见而
笑之。许孟容守常侍，朝中鄙此官，号曰“貂却”，固不能
为人延誉也。相公始以所业求知，谋于诸柳，诸柳与
导行卷去处，先令投谒。许常侍相国果诣骑省，高阳
公惭谢曰：“某官极闲冷，不足发君子声彩。”虽然，已藏
之于心，又睹乌巾上文字，知其扑质无何。来年，许公
知礼闱，李相国居状头及第，是知柳氏之戏侮，足致
陇西之速遇也。

陆游《南唐书潘扆传》：“扆往来江淮间，自称野客，尝依
海州刺史郑匡国，不甚见礼，馆之马厩旁。一日，从匡
国猎近郊，匡国妻行至厩中，因视扆所居，四壁萧然，
苇席竹笥而已。发笥，睹二锡丸，亦颇怪之。扆归，大惊
曰：‘何物妇人，触吾剑？赖吾摄其光芒，不然，身首殊矣’！”
《宋史王彦超传》：“彦超，大名临清人，少事后唐魏王继”
岌，从继岌讨蜀，还至渭南。会明宗即位，继岌遇害，左
右遁去，彦超乃依凤翔重云山僧舍晖道人为徒。晖
善观人，谓彦超曰：“子富贵人也，安能久居此？”给资帛
遣之。

《张锡传》：“显德中，以老疾求解官，授右谏议大夫致政。
宋初，改给事中。锡无子，宰相范质尝兄事之，馆于别
墅。锡以执政之门，不欲久处，往依乡人邓州观察判
官黄保绪。建隆二年六月，卒于穰下。”

《李处耘传》：“朗州军乱，诏慕容延钊率师讨之，以处耘
为都监。延钊所部少校司义，舍于荆州客将王氏家，
使酒凶恣。王氏愬于处耘，处耘召义呵责，由是大不
协。”

《张平传》：“平，青州临胊人。弱冠寓单州，依刺史罗金山。
金山移滁州，署平马步都虞候。”

《墨客挥犀》：“赵阅道为成都转运使，出行部内，唯携一
琴一龟，坐则看龟鼓琴。尝过青城山遇雪，舍于逆旅。
逆旅之人不知其使者也，或慢狎之，公颓然鼓琴不
顾。”

《宋史王钦若传》：“河阴民常德方讼临津县尉任懿赂
钦若，得中第，事下御史台劾治。初，钦若，咸平中知贡
举，懿举诸科，寓僧仁雅舍。仁雅识僧惠秦，与钦若厚。
懿与惠秦约，以银三百五十两赂钦若，书其数于纸令惠秦持去。会钦若已入院，属钦若客纳所书于钦
若妻李氏，惠秦减所书银百两，欲自取之。李氏令奴”
祁睿书懿名于臂，并所约银告钦若。懿再入试第五
场，睿复持汤饮至贡院，钦若密令奴索取银，懿未即
与而登科去。仁雅驰书河阴，始归之。

《张耆传》：“耆以左仆射护国军节度，判襄邓、孟、许、陈、寿
六州，封徐国公。章献太后微时，尝寓其家，耆事之甚
谨。及太后预政，宠遇最厚，赐第尚书省西，凡七百楹，
安佚富盛，逾四十年。”

《王鬷传》：鬷少时，馆礼部尚书王化基之门，枢密副使
宋湜见而以女妻之。宋氏亲族或侮易之，化基曰：“后
三十年鬷富贵矣。”果如所言。

《曹彬传》：彬子玮守边。时山东知名士贾同造玮客外
舍，玮欲按边，即同舍邀与俱。同问从兵安在？曰：“已具。”
既出就骑，见甲士三千环列，初不闻人马声。同归语
人曰：“玮殆名将也。”

《谈苑》：真皇上仙，执政因对奏寇准与南行一郡。丁谓
至中书云：“雷州司户”王曾参政云：“适来不闻有此指
挥。”丁云：“居停主人宜省言语。”王悚息而已。盖王是时
僦寇宅而居。

《尤溪县志》：宋林积字公济，少游上庠，寓蔡州邸，拾锦
囊有明珠数百颗，询主人曰：“‘前有何人宿此’？主人云：
‘浔阳商人周仲津’。积语之曰：‘此吾故人，脱复至此，幸
令来上庠相访’。又揭其名于室曰：‘某年某月日，尤川
林积假馆遂行。越数日，仲津果至蔡邸寻珠，主人具
以告，因揭其榜，趋访积，积验其珠数皆合，悉以还之’”，
仲津分珠为谢，积固辞。后登庆历六年进士。

《宋史扬掞传》：“掞字纯父，抚州临川人。少能词赋，陈氏
馆之教子，数月，拂衣去，游襄汉，既而代陈中选，陈谢
之万缗，辇以入倡楼，箧垂尽，夜忽自呼曰：‘纯父来此
何为’？明日遂行。”

《闻见前录》：富公未第时，家于水北上阳门外，读书于
水南天宫寺三学院。院有行者名宗颢，尝给事公左
右。及公作相，颢已为僧，用公奏赐紫方袍，号宝月大
师。公致政，筑大第于至德坊，与天宫寺相迩。公以病
谢客，宗颢来，或不得前，则直入道堂见公曰：“相公颇
忆院中读书时否？”公每为之笑，时节送遗甚厚。康节
先公自共城迁洛，未为人所知也，宗颢独馆焉，可见
宗颢非俗僧也。

《宋史刘恕传》：“恕字道源，筠州人。宋次道知亳州，家多
书，恕枉道借览，次道日具馔为主人礼，恕曰：‘此非吾
所为来也，殊废吾事’。悉去之。独闭阁，昼夜口诵手抄，
尽其书而去，目为之翳。”

《章惇传》：惇贬雷州司户参军。初，苏辙贬雷州，不许占
官舍，遂僦民屋。惇又以为强夺民居，下州追民究治，
以僦券甚明，遂已。至是，惇问舍于是民，民曰：“前苏公
来为章丞相几破我家，今不可也。”徙睦州，卒。

《挥麈三录》：“政和末，秦会之自金陵往参成均，行次当
涂境上，值大雨，水冲桥断，不能前进。虚中居民开短
窗，延一士子教其子弟。士子于书室窗中窥见秦徒
步执盖立风雨中，淋漓凄然，甚怜之。呼入，令小愒。至
晚雨不止，白其主人，推食挽留而共榻。翼日晴霁，送
之登途，秦大以感激。秦既自叙其详，复询士之姓名”，
云：“曹筠，庭坚也。”秦登第即宦显，绝不相闻。久之，曹建
炎初以太学生随大驾南幸，至维扬，免省策名，后为
台州知录，老不任事。太守张偁对移为黄岩主簿，无
憀之甚。时秦专权久矣，曹一夕偶省，悟其前此一饭
之恩，因谋诸妇。妇吴越钱族，晚事，曹颇解事，谓曰：“审
尔，何不漫愬之？”筠因便介姑作诗以致祈恳，末句云：
“浩浩秦淮千万顷，好将馀浪到滩头。”其浅陋不工如
此。秦一览，慨然兴念，以删定官召之，寻改官入台，遂
进南床。高宗恶之，亲批逐出。秦犹以为集英殿修撰，
知衢州。未几坤维阙帅，即擢次对制阃全蜀。到官之
后，弛废不治，遂致孝忠之变，秦竟庇护之，奉祠而归。
秦没，始夺其职云。

《清波杂志》：“括苍管铨平仲监秦邸，坐事免官。秦丞相
手封银一笏，以助其归。盖秦早授馆于其家，故特致
此礼。”

《宋史余天锡传》：“天锡字纯父，庆元府昌国人。丞相史
弥远延为弟子师，性谨愿，绝不预外事，弥远器重之。
是时弥远在相位久，皇子竑深恶之，念欲有废置。会
沂王宫无后，丞相欲借是阴立为后备。天锡秋告归，
试于乡，弥远曰：‘今沂王无后，宗子贤厚者幸具以来’。
天锡绝江，与越僧同舟，舟抵西门，天大雨，僧言门左
有全保长者，可避雨。”如其言过之。保长知为丞相，馆
客具鸡黍甚肃。须臾，有二子侍立，全曰：“此吾外孙也。
日者尝言二儿后极贵。问其姓，长曰赵与莒，次曰与
芮。”天锡意弥远所属，其行亦良是，告于弥远，命二子
来。保长大喜，鬻田治衣冠，心以为沂邸后可冀也，集
姻党，且诧其遇以行。天锡引见弥远善相，大奇之。计
事泄不便，遽复使归。保长大惭，其乡人亦窃笑之。逾年，弥远忽谓天锡曰：“二子可复来乎？”保长谢不遣。弥
远密谕曰：“二子长最贵，宜抚于父家。”遂载与归。天锡
母朱为沐浴教字，礼度益娴习，未几，召入。嗣
《陈自强传》：自强，福州闽县人，字勉之，登淳熙五年进
士第，庆元二年入都待铨，自以尝为韩𠈁胄童子师，
欲见之，无以自通。适僦居主人出入𠈁胄家，为言于
𠈁胄。一日，召自强，比至，则从官毕集，𠈁胄设褥于堂
乡，自强再拜，次召从官同坐。𠈁胄徐曰：“陈先生老儒，
汨没可念。”明日，从官交荐其才，除太学录，迁博士。数
月，转国子博士，又迁秘书郎。入馆半载，擢右正言、谏
议大夫、御史中丞入台，未逾月，遂登枢府。由选人至
两地财四年，嘉泰三年，拜右丞相，历封祁卫秦国公。
李日华篷栊夜话，余夜投屯溪胡氏酒馆，馆人醉归，
踉跄与余接语，又引余袖，令视其二女。二女匿笑帷
中不肯出。时于灯后闪露，偶一瞥眼，皆殊色也。女又
摘琵琶弦，唱《蔡郎词》，断续窈袅。余襆被不能寐，知其
欲为眩乱，乃诡呼店妪寄行橐。久之，检视橐中，悉布
衲草𪨗，始寂然不复弄姿。越二日，上贾人船，有操舟
健儿与余仆语，宛转诘之，即其二婿也。往来溪中如
织，岁一二省家，不能信宿留也。

《浙江通志》：“王冕字元章，诸暨人。北游燕都，馆秘书卿
泰不花家。泰不花荐以馆职，冕曰：‘公诚愚人哉！不满
十年，此中狐兔游矣，何以禄仕为’？”

《贤奕编》：夏忠靖公原吉，冬出使至馆。晨发，命馆人烘
袜，误烧其一。馆人惧不敢告，索袜甚急。左右请罪，公
笑曰：“何不早白？”并弃之而行。馆人感泣。

《明外史沈炼传》：“炼为锦衣经历。严嵩贵幸用事，贿日
以重，炼时时扼腕，遂上疏言：‘大学士嵩贪婪愚鄙，与
子世蕃要贿，鬻官，沽恩结客，请罢斥以谢天下’。帝大
怒，搒之数十，责佃保安。既至，未有馆舍，贾人某询知
其得罪，故徙家舍之。里长亦日致薪米，遣子弟就学。”
《列朝诗集》：“方太古字元素，兰溪人。负气慷慨，高自位”
置。尢迂缓好洁，虽出宿不假衾裯。尝与吴人徐繗宿
黄姬水家，姬水以父友事之谨，荐以新裀席，乃自解
其箧，出所携白褚，藉之寝。质明视之，褚宛然初置，无
痕襞积，若无人藉焉者。不知何以身轻若此。

《见闻录》：侍郎长洲孔公镛，字韶文。为诸生时，家赤贫，
至饔飧不给，每诣学，则买二饼充饥。五圣阁有道，媪
见其旦晚经门。一日迎入问故，公以实告。媪心怜之，
谓曰：“吾家昼则有斋，夜则有灯，秀才肯侨居此乎？”公
从之，遂得肆志于学。后举进士归，媪已卒，公斩衰冠
送葬焉。

《甲乙剩言》：余过淮阴市中，憩一酒肆，主人约五十许
人，与余谈酒事，各极其意，主人忽瞪目视余曰：“观君
似解操觚者。”余谢曰：“非曰能之，尝窥一斑矣。”主人遂
与余论诗，上自三百汉魏，下及六代三唐，以及我明，
无不毕当窾綮。因命酒对坐剧饮，复论天下事至于
千古兴衰，每太息流涕。忽向余曰：“吾阅海内人多矣，
少得似君，君得无金华胡元瑞乎？”余曰：“是也。”余因询
其姓字，主人曰：“肆门所书，张叔度是也。”余复问其乡
县，主人曰：“吾无何有乡之人也。”余笑曰：“地且不得，曾
谓张叔度是丈夫姓字乎？”主人起，顾余笑，跃身入内，
曰：“毋多谈，君且休矣。明日索与相见。”众佣保曰：“主人
仗一剑，跃马去矣。”余遂穷问其人，则曰：“主人有钱数
百千，令我辈张肆于此，其出处从不能悉也。”余意必
江淮大侠，托于市隐者耳。

《武进县志》：谈遵庸，字循夫，武进人。家世业儒，庸独去
得货殖。性尢慷慨，能周人急。歙饶练水者，精于医，欲
以所得金谋什一来主。庸家居岁馀，患痢，煮药涤秽
之事，皆庸躬亲之。病革，练水曰：“恐累君，请他徙。庸曰：
‘人之贵相知，正在患难时。先生善自摄，毋虑’。”及卒，庸
检其橐，逐一登册，遍访其同乡，得从孙举授之。

《左传》：“夫诸侯之会，事既毕矣，侯伯致礼，地主归饩，以
相辞也。”〈注〉“地主所会。”主人也。

《诗小序》：《式微》：“黎侯寓于卫，其臣劝以归也。”

《旄丘》，责卫伯也。狄人迫逐黎侯，𥟖侯寓于卫，卫不能
修方伯连帅之职，黎之臣子以责于卫也。

《诗说：式微》，“黎侯失国而寓于卫，其臣劝之归，赋也。
旄丘狄逐黎侯，黎侯寓于卫，卫穆公不克纳黎，大夫
怨之而作是诗。”

《世范》：“同居之人有不贤者，非理以相扰。若间或一再，
尚可与辩，至于百无一是。且朝夕以此相临，极为难
处。同乡及同官亦或有此，当宽其怀抱，以无可奈何
处之。”

同居之人，或相往来，须扬声曳履，使人知之。不可默
造。虑其适议及我，则彼此愧惭进退不可。况其间有
不晓事之人，好伏于幽暗之处，以伺人之言话，此生
事兴争之人，岂可久与同居。然人之居处，不可谓僻
地无人，而辄讥议人，必虑或有闻之者，俗谓墙壁有耳。又曰：“日不可说人，夜不可说鬼。”

居乡及在旅，不可轻受人恩。方吾未达之时，受人之
恩常在吾怀。每见其人，常怀敬畏，而其人亦以有恩
在我，常有德色。及吾荣达之后，遍报则有所不及，不
报则为亏义。故虽一饭一缣，亦不可轻受。前辈见人
仕宦而广求知己，戒之曰：“受恩多则难以立朝。”宜详
味此。

《名臣言行录外集》：“苏昺字季明，武功人。横渠门人。以
上章得罪，贬饶州。过洛，和静馆之。伊川既行，伊川谓
季明殊以迁贬为意。和静曰：‘然也’。焞尝问季明：‘当时
上书为国家计耶，为身计耶？若为国家计，自忻然赴
饶州；若为进取计，则饶州之贬犹为轻典’。季明以焞
言为然，伊川曰：‘名言，名言’。”

《见闻搜玉》：世人称主人曰“东道”，盖本郑人谓秦盍舍
郑以为东道主，以郑在秦之东故也。汉光武时，常山
太守邓晨请从击邯郸，光武曰：“不如以一郡为我北
道主人。”然则西南亦可谓之主人矣。

《异闻总录》：咸淳年间，傅勤可处都昌县山田张季猷
馆中，每夜二婢秉烛提茶瓶盏托，银楞漆盘，盛糖饼
二枚供过。殷勤自初到至是，凡两月馀，虽风雨不辍。
尝因主人暇时问每夕茶饼甚佳，何所出产，季猷怪
莫晓勤可言其故，季猷诫毋泄，密观其变。是夕，勤可
饮茶讫，并盘留之，坚索始与。旦示主人，盘下有“于”字，
莫知来故，饼则山田寺中所卖，询之卖饼家，则云前
后失去颇多，女子亦不复至矣